Rigtig mange anskaffer sig kæledyr uden at have overvejet det ansvar, der følger med. Til jul står nuttede kæledyr på manges ønskeliste, men når så hverdagen rammer, kan det være svært at finde tid til det nye familiemedlem. - Det er utroligt, som folk pludselig får allergi og er blevet skilt, siger Lotte Brink ved Nordjyllands Internat. Hun oplever især, hvordan folk leverer dyr til internatet op til ferier, fordi det bliver besværligt at få dem passet. Og selvom det så faktisk er gennemtænkt, når børnene får dyr i julegave, så fraråder Dyrenes Beskyttelse at give Fido i julegave. - Julen er ikke et godt tidspunkt at få et dyr. Vi ved jo alle, hvor hektisk juleperioden er, og at få et dyr kræver både tid og ro, siger Jens Jokumsen, der er projektleder for familiedyr i Dyrenes Beskyttelse.

Opsummering:
Det kan være i den bedste mening, når børnene får et sødt kæledyr i gave, men det er en rigtig dårlig idé at give dyr i julegave.